李資深贈古瓦硯及詩
作者：王十朋
朝代：宋

paragraphs: 世貴銅雀硯，常患僞亂真。
千金買渴雀，虛名何足珍。
李生心好古，身困道不貧。
得此佳陶泓，製由萬道人。
慇懃持贈我，器古詩清新。
置之窗几間，日與毛穎親。
未能草太玄，姑用注獲麟。
羅文及端紫，貴幸無比倫。
屈爾居蓬窗，與我同艱辛。
研磨媚權貴，揮染勞精神。
茲我所不敢，銘以書諸紳。